**Препис-извлечение!**

**ОБЩИНСКИ СЪВЕТ – РУСЕ**

**РЕШЕНИЕ № 968**

**Прието с Протокол № 36/14.07.2022 г.**

 На основание чл. 21, ал. 2, във връзка с чл. 21, ал. 1, т. 23 от ЗМСМА; чл. 137, ал. 1, т. 3 и чл. 146, ал. 1 и ал. 3, чл. 147, ал. 2, чл. 221, т. 6 и т. 7 и чл. 248, ал. 1 от Търговския закон, чл. 26, чл. 30 и чл. 31, във връзка с чл. 3 от Закона за публичните предприятия, чл. 10, ал. 1, т. 3 и т. 6 и чл. 13, т. 5 и т. 6 от Наредба №9 на Общински съвет – Русе, Общинският съвет реши:

1. Приема Годишните финансови отчети и Годишните доклади за дейността през 2021 г. на общинските еднолични търговски дружества: „Общински пазари” ЕООД; „Общински транспорт Русе“ ЕАД; „Диагностично консултативен център 1 – Русе” ЕООД; „Медицински център 1 – Русе” ЕООД; „Център по дентална медицина 1 – Русе” ЕООД; „Център за психично здраве – Русе” ЕООД; „Комплексен онкологичен център – Русе” ЕООД, „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД.
2. Одобрява Годишен обобщен доклад за резултатите от дейността на общинските еднолични търговски дружества през 2021 г., съгласно приложение.
3. Определя дивидент:
	1. 75% отчисление за Община Русе от нетната печалба по Годишния финансов отчет за финансовата 2021 г. на „Общински пазари” ЕООД, след данъчното й облагане, в размер на 102 496,31 лева.
	2. Дивидентът да се внесе по сметка на Община Русе, съгласно изискванията на Търговския закон.
4. Освобождава от внасяне на дивидент общинските търговски дружества-лечебни заведения: „Диагностично консултативен център 1 – Русе” ЕООД; „Медицински център 1 – Русе” ЕООД; „Център по дентална медицина 1 – Русе” ЕООД; „Център за психично здраве – Русе” ЕООД, „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД.
5. Избира проверители-регистрирани одитори за заверка на Годишните финансови отчети на общинските търговски дружества за 2022 г., както следва:
	1. Димитър Петров Йорданов, с диплом №0123/29.10.1992 г. за „Общински пазари” ЕООД;
	2. „Експерт-М Одит“ ООД, рег. №041 за „Общински транспорт Русе“ ЕАД;
	3. Стефанка Тодорова Николова, с диплом №0041/22.01.2001 г. за „Диагностично консултативен център 1 – Русе” ЕООД;
	4. Стефанка Тодорова Николова, с диплом №0041/22.01.2001 г. за „Комплексен онкологичен център – Русе” ЕООД;
	5. Дияна Георгиева Пенчева, с диплом №0380/1997 г. за „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД,

**ПРЕДСЕДАТЕЛ:**

 **(Иво Пазарджиев)**

**ГОДИШЕН ОБОБЩЕН ДОКЛАД**

**за резултатите от дейността на общинските публични предприятия**

**през 2021 г.**

Годишният обобщен доклад е изготвен в изпълнение на чл. 66, ал. 2 от Правилника за прилагане на Закона за публичните предприятия, въз основа на информацията, която се съдържа в годишните финансови отчети на общинските търговски дружества-публични предприятия към 31.12.2021 г., решенията на Общински съвет – Русе и данните, публикувани на електронната страница на Търговския регистър.

Общински публични предприятия, съгласно чл. 2, ал. 1, т. 1 от Закона за публичните предприятия са всички търговски дружества с над 50 на сто общинско участие в капитала.

Община Русе е едно­лич­ен соб­с­т­ве­ник на капитала в осем търговски дружества-публични предприятия, както следва:

-„Общински пазари” ЕООД;

-„Общински транспорт Русе“ ЕАД;

-„Диагностично консултативен център 1 – Русе” ЕООД;

-„Медицински център 1 – Русе” ЕООД;

-„Център по дентална медицина 1 – Русе” ЕООД;

-„Център за психично здраве – Русе” ЕООД;

-„Комплексен онкологичен център – Русе” ЕООД;

-„Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД.

От общо осем публични предприятия, две са регистрирани като търговски дружества по смисъла на Търговския закон, образувани и преобразувани след решение на Общински съвет – Русе в еднолично дружество с ограничена отговорност и еднолично акционерно дружество. Останалите шест са преобразувани по реда на Закона за лечебните заведения от публични здравни заведения в търговски дружества със заповед на Министъра на здравеопазването. От тях три са лечебни заведения за извънболнична помощ – диагностично-консултативен център, медицински център и дентален център, едно е лечебно заведение за болнична помощ – специализирана болница за активно лечение и две са лечебни заведения – център за психично здраве и комплексен онкологичен център.

През 2021 г. няма настъпили промени в правната форма и предмета на дейност на разглежданите публични предприятия, които да окажат въздействие върху осъществяваната от тях дейност.

Община Русе няма мажоритарно участие в капитала на други търговски дружества.

I. Обща стойност и структура на участието на Община Русе в капитала на общинските публични предприятия за 2021 г.

|  |  |  |  |  |  |  |
| --- | --- | --- | --- | --- | --- | --- |
| Наименование на публичното предприятие | Общ размер на капитала към 31.12.2021 г.лева | Участие на Община Русе в капитала,лева | Размер на общинско участие,% | Непарична вноска от Община Русе,лева | Брой дялове/акции на Община Русе | Стойност на един дял/акция,лева |
| „Общински пазари“ ЕООД | 19 940 | 19 440 | 100 | 0 | 1 944 | 10 |
| „Общ. транспорт Русе“ ЕАД | 2 301 000 | 2 301 000 | 100 | 2 000 339 | 23 010 | 100 |
| „ДКЦ 1“ ЕООД | 177 470 | 177 747 | 100 | 0 | 17 474 | 10 |
| „МЦ 1“ ЕООД | 54 105 | 54 105 | 100 | 0 | 5 410 | 10 |
| „ЦДМ 1“ ЕООД | 259 780 | 259 780 | 100 | 0 | 25 978 | 10 |
| „ЦПЗ“ ЕООД | 137 680 | 137 680 | 100 | 0 | 13 768 | 10 |
| „КОЦ“ ЕООД | 6 630 250 | 6 630 250 | 100 | 6 173 510 | 6 630 250 | 1 |
| СБАЛПФЗ ЕООД | 123 140 | 123 140 | 100 | 0 | 12 314 | 10 |

Община Русе участва в капитала на общинските дружества, които са публични предприятия по смисъла на Закона за публичните предприятия, с общ размер на общинското участие 9 703 365 лева, от които 8 173 849 лева са внесени като непарична вноска.

Капиталът е разпределен под формата на дялове и акции, както следва: 772 155 лева, разпределени на 77 215 дяла, по 10 лева всеки един от тях; 6 630 250 лева, разпределени на 6 630 250 дяла, по 1 лев всеки един от тях и 2 301 000 лева, разпределени в 23 010 броя поименни акции, с номинална стойност 100 лева всяка.

През 2021 г. е увеличен регистрирания капитал на „Общински транспорт Русе“ ЕАД от 1 176 000 лева на 2 301 000 лева чрез вноска от 1 125 000 лева, от които непарична вноска в размер на 874 339,29 лева вземане по текущ заем от Община Русе и 250 660,71 лева реална парична вноска. Увеличението на капитала на общинското дружество е в изпълнение на Решение №255/10.09.2020 г., изменено с Решение №333/19.11.2020 г. на Общински съвет – Русе.

II. Финансово и оперативно състояние на общинските публични предприятия към 31.12.2021 г.

Годишните финансови отчети и Годишните доклади за дейността на общинските търговски дружества за 2021 г. са представени от управителите в установените срокове. Годишните финансови отчети на пет от дружествата – „Общински пазари” ЕООД, „Общински транспорт Русе“ ЕАД, „Диагностично консултативен център 1 – Русе” ЕООД, „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД са заверени от регистрирани одитори, в съответствие със Закона за счетоводството и Закона за независимия финансов одит, и съгласно изискванията на чл. 26 от Закона за публичните предприятия. Останалите три дружества не попадат в обхвата на чл. 37, ал. 1 от Закона за счетоводството.

Съгласно информацията, представена в Одитните доклади, финансовите отчети на публичните предприятия на Община Русе представят достоверно, във всички съществени аспекти финансовото им състояние към 31.12.2021 г. и финансовите резултати от тяхната дейност и паричните потоци за годината, в съответствие с Националните счетоводни стандарти, приложими в България. Информацията, включена в докладите за дейността за финансовата година, за която са изготвени финансовите отчети съответства на финансовите отчети. Докладите за дейността са изготвени в съответствие с изискванията на Закона за счетоводството и Закона за публичното предлагане на ценни книжа.

Дейността на осемте търговски дружества със 100% общинско участие в капитала е анализирана въз основа на представените в Община Русе финансови документи – счетоводен баланс, отчет за приходите и разходите, отчет за паричните потоци, отчет за собствения капитал и отчет за заетите лица и средствата за работна заплата, както и докладите на управителите за дейността на дружествата през 2021 г.Разработени са индивидуални финансово-икономически анализи на всяко дружество поотделно, като са използвани основни показатели за анализ на финансовото им състояние.

Основните финансово-икономически показатели на общинските публични предприятия към 31.12.2021 г. са, както следва:

|  |  |  |  |  |  |
| --- | --- | --- | --- | --- | --- |
| Наименование на публичното предприятие | Приходи общо, хил. лева | Приходиот дейност, хил. лева | Разходиобщо, хил. лева | Финансов резултат, хил. лева | Средно списъчен състав, брой |
| „Общински пазари“ ЕООД | 1 366 | 1 350 | 1 206 | 160 | 15 |
| „Общ. транспорт Русе“ ЕАД | 3 450 | 1 448 | 3 807 | -357 | 116 |
| „ДКЦ 1“ ЕООД | 3 054 | 2 931 | 3 008 | 41 | 61 |
| „МЦ 1“ ЕООД | 365 | 314 | 325 | 35 | 8 |
| „ЦДМ 1“ ЕООД | 892 | 730 | 821 | 71 | 16 |
| „ЦПЗ“ ЕООД | 6 629 | 429 | 6 623 | 6 | 217 |
| „КОЦ“ ЕООД | 31 607 | 31 305 | 31 127 | 480 | 213 |
| СБАЛПФЗ ЕООД | 5 561 | 3 056 | 5 084 | 477 | 87  |

|  |  |  |  |  |  |
| --- | --- | --- | --- | --- | --- |
| Наименование на публичното предприятие | Собствен капитал, хил. лева | Дълготрайни активи, хил. лева | Краткосрочни задължения, хил. лева | Краткосрочни вземания, хил. лева | Паричнисредства, хил. лева |
| „Общински пазари“ ЕООД | 4 286 | 3 668 | 127 | 121 | 671 |
| „Общ. транспорт Русе“ ЕАД | 1 122 | 22 905 | 546 | 1 241 | 1 033 |
| „ДКЦ 1“ ЕООД | 839 | 644 | 373 | 235 | 312 |
| „МЦ 1“ ЕООД | 133 | 41 | 43 | 24 | 81 |
| „ЦДМ 1“ ЕООД | 718 | 543 | 69 | 51 | 200 |
| „ЦПЗ“ ЕООД | 361 | 1 251 | 595 | 7 | 572 |
| „КОЦ“ ЕООД | 8 365 | 6 060 | 2 820 | 4 250 | 2 552  |
| СБАЛПФЗ ЕООД | 1 663 | 565 | 468 | 483 | 1 682 |

III. Представяне на публичните предприятия на Община Русе и изпълнение на заложените цели и планирани резултати.

**„Общински пазари” ЕООД**

Общинско търговско дружество „Общински пазари” ЕООД е преобразувано с Решение №716/12.03.1999 г. на Общински съвет – Русе. Дружеството е вписано в ТР към АВ с ЕИК 117111045. Предметът на дейност на дружеството е: организация и управление на дейността, свързана с търговска дейност на юридически и физически лица на територията на Общински пазари Русе, стопанисване, изграждане и ремонт на открити складове и търговски площи, павилиони, маси и инвентар, лаборатории за контрол влизащи в капитала на дружеството, осигуряване на условия за едноличен, санитарен и ветеринарен контрол и други необходими условия в защита на интересите на потребителите, организиране поддържането на ред и чистота на общинските пазари, оборудване на търговските обекти и площи с необходимите съоръжения за търговска дейност, отдаване под наем на помещения, търговски площи и маси, както и други дейности, които не са забранени със закон.

Основният капитал на дружеството е 19 440 лева, разпределен в 1 944 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 4 286 хил. лева.

Дружеството управлява и стопанисва 14 търговски обекта на територията на община Русе, както следва: Централен общински пазар, покрит пазар, пазар „Сан Стефано”, пазар „Здравец Изток”, пазар „Рибката”, пазар „Олимп”, пазар „Иван Вазов”, пазар „Македония”, пазар „Лилия”, пазар „Чародейка”, пазар „Стрешер“, пазар „Мартен“, пазар „Обръщалото“ и пазар за вещи втора употреба.

За поредна година дружеството приключва със счетоводна печалба, която е в размер на 160 хил. лева, с 16 хил. лева по-малко от 2020 г. Окончателният финансов резултат, след данъчно облагане е нетна печалба в размер на 144 хил. лева.

Приходите на дружеството се формират основно от отдаване под наем на търговски площи и съоръжения. Коефициентът на рентабилност на приходите е в размер на 11,84% , т.е. на всеки 100 лева нетни приходи дружеството реализира 11,84 лв. счетоводна печалба.

Към 31.12.2021 г. „Общински пазари” ЕООД е внесло в бюджета на Община Русе 165 хил. лева, такси по Наредба №16 на ОбС-Русе и 105 хил. лева дивидент за 2019 г., като е платило съответния данък в размер на 6 хил. лева.

През 2021 г. са реализирани разходи за придобиване на ДМА в размер на 175 хил. лева, като са реализирани следните инвестиции:

-през есенно-зимния сезон е изградена и стопанисвана ледена пързалка на пл. „Света Троица“;

-отворен обект „Градска тоалетна“, след извършено от дружеството цялостно ремонтиране и обновяване;

Инвестиционните намерения на дружеството за 2022 г. са:

-изграждане на покрит пазар за плодове и зеленчуци на пазар „Сан Стефано“;

-реконструкция на гр. 7 на Централен пазар, за което има издадено разрешение за строеж;

-проучване на възможността за изграждане на нов пазар в зона „З“, площад „Европа“, в района на Дунав мост;

-проучване на възможността и изваждане на необходимата разрешителна документация и последващо проектиране за предвижданите нови проекти за следните пазари – нов пазар в кв. „Чародейка Север“, в близост до пресечната точка на ул. „Филип Станиславов“ и ул. „Зорница“; павилиони в кв. „Дружба 3“; проекти за благоустрояване на пазар „Иван Вазов“ и пазар „Лилия“.

**„Общински транспорт Русе “ ЕАД**

Общинско търговско дружество „Общински транспорт Русе” ЕАД има едностепенна система на управление. Дружеството е с регистриран капитал 2 301 000 лева, разпределен в 23 010 броя акции по 100 лева номинална стойност на една акция. Към 31.12.2021 г. размерът на собствения капитал на дружеството е 1 122 хил. лева и е увеличен в абсолютно изражение със 768 хил. лева спрямо 2020 г. Дружеството е вписано в ТР към АВ с ЕИК 117690845.

Основната дейност на „Общински транспорт Русе” ЕАД е осъществяване на услуги в областта на обществения транспорт. През изминалата 2021 г. дружеството обслужва 7 тролейбусни линии. Тази дейност е осъществявана с помощта на 40 броя тролейбуси и други помощни превозни средства.

През 2021 г. приходите на дружеството се формират от:

-предоставяне на транспортни услуга – превоз на пътници по утвърдени разписания с тролейбуси по градската транспортна схема на гр. Русе;

-предоставяне на други услуги – реклама, технически прегледи и др.;

-субсидии и компенсации от национален и общински бюджети.

Размерът на приходите през 2021 г. е 3 450 хил. лева, при отчетени приходи в размер на 3 063 хил. лева през 2020 г. През 2021 г. са признати приходи от:

-субсидии за покриване на загуби в размер на 853 хил. лева

-по проект „Заетост за теб“ в размер на 15 хил. лева

-по ПМС 151 (програма 60/40) в размер на 577 хил. лева

-по проект „Краткосрочна подкрепа за заетост в отговор на пандемията COVID-19“ (ПМС 429) в размер на 134 хил. лева;

-по РМС 729/26.10.2021 г. и РМС 771/06.11.2021 г., във връзка с Програма за компенсиране на небитови крайни клиенти на ел. енергия в размер на 49 хил. лева.

Финансовият резултат от основната дейност за 2021 г. е загуба в размер на 357 хил. лева, при отчетена загуба в размер на 27 хил. лева през 2020 г.

„Общински транспорт Русе“ ЕАД е партньор с Община Русе и бенефициент на безвъзмездна финансова помощ при изпълнение на проект „Подобряване качеството на атмосферния въздух чрез закупуване и доставка на електрически превозни средства за шосеен транспорт - електрически автобуси и тролейбуси за Община Русе“ по процедура BG16M1OP002-5.004 „Мерки за адресиране на транспорта като източник на замърсяване на атмосферния въздух“.

Към 31.12.2021 г. дружеството отчита като финансирания по проекта суми в размер на 22 455 хил. лева, като са отчетени и 205 хил. лева текущи приходи. Във връзка с изпълнението на проекта са отчетени предоставени аванси в размер на 784 хил. лева за изграждане на станции за бързо зареждане и 119 хил. лева за доставка на материали и електрическа арматура за оптимизиране на контактната мрежа на тролейбуси.

През 2021 г. са завършени следните инвестиционни цели:

-внедрена е в пълната си функционалност нова счетоводна система;

-доставени са 20 електробуса, 20 бавни зарядни станции и 4 бързи зарядни станции. Електробусите са пуснати в експлоатация.

-проведена и изпълнена е поръчка за доставка на 20 употребявани тролейбуса. Доставени са 17 тролейбуса.

В процес на изпълнение са следните инвестиционни цели:

-закупуване и доставка на електрически превозни средства за шосеен транспорт-електрически автобуси и тролейбуси за Община Русе по процедура „Мерки за адресиране на транспорта като източник на замърсяване на атмосферния въздух“.

-предстои провеждане на обществени поръчки за доставка на 15 тролейбуса, изграждане на БКТП, ремонт на ВКМ в участъка Симова мелница-Централна жп гара, поръчка за доставка на система за видеонаблюдение и броене на пътници.

Инвестиционна програма за 2022 г.:

-въвеждане на ERP система в дружеството

-закупуване на 35 броя употребявани дизел автобуси

-закупуване на мотокар до 4 тона с повишена проходимост и височина на повдигане до 4 метра

-закупуване на самоходна електроизолирана работна платформа (вишка)

-закупуване на специализиран репатриращ камион

**„Диагностично консултативен център 1 – Русе” ЕООД**

Общинско търговско дружество „Диагностично-консултативен център 1 – Русе” ЕООД е преобразувано със Заповед №РД-09-506/28.10.1999 г. на Министерство на здравеопазването, Приложение №1 и е лечебно заведение за извънболнична специализирана медицинска помощ, осъществяващо дейности по: диагностика, лечение и наблюдение на болни; консултации; дейности по промоция на здравето и профилактика; клинико-лабораторни и рентгенови изследвания, провеждане на клинични изследвания на лекарствени продукти. Дружеството е вписано в ТР към АВ с ЕИК 117115549.

Основният капитал на дружеството е 177 470 лева, разпределен в 17 747 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 839 хил. лева спрямо собствен капитал в размер на 821 хил. лева към 31.12.2020 г. Увеличението е резултат от отчетения положителен финансов резултат.

Анализът на дейността на дружеството показва:

Всички прегледи и изследвания са се увеличили спрямо 2020 г. Основна причина за този резултат е създадената добра организация в създалата се обстановка с пандемията COVID-19.

Намален е броя на диспансерните лица с 221 броя през отчетния период, поради промени в Наредбата за диспансеризация, вследствие на която част от диспансерните диагнози са преминали към ОПЛ.

През 2021 г. са извършени профилактични прегледи и изследвания по договори, сключени със застрахователни дружества и фирми на 440 пациента, със 120 броя повече в сравнение с 2020 г.

Въпреки усложнената обстановка във връзка с извънредното положение и последвалите епидемични мерки, приети със Закона за здравето, численият състав на персонала е запазен. Не са закрити дейности и няма съкращаване на персонал.

Реализираните приходи през 2021 г. са с 329 хил. лева повече спрямо предходната 2020 г., което се дължи на увеличените приходи от НЗОК, поради промяна в начина на отчитане с въведената в НРД 2020-2023 методика.

В структурата на разходите най-съществен е делът на разходите за персонала – 2 391 хил. лева, представляващи 79,48% от общите разходи и включващ разходи за възнаграждения и осигуровки.

Финансовият резултат за 2021 г. е печалба в размер на 46 хил. лева, при отчетена загуба в размер на 18 хил. лева през 2020 г. Нетният финансов резултат, след начислен и внесен данък е печалба в размер на 41 хил. лева.

Дружеството работи със собствени оборотни средства, както за оперативната си дейност, така и за инвестиционната си дейност. През анализирания период е формиран отрицателен паричен поток в размер на 12 хил. лева. От оперативна дейност е формиран положителен паричен поток в размер на 38 хил. лева, отрицателен паричен поток от инвестиционна дейност в размер на 77 хил. лева и положителен паричен поток от финансова дейност в размер на 27 хил. лева.

През 2021 г. са реализирани инвестиции за 92 хил. лева, като е извършен основен ремонт на асансьор 17 хил. лева, закупен е нов автоматичен коагулометър за 17 хил. лева, закупен е Дигитален рентгенов мамограф за 37 хил. лева, извършен е ремонт и обновяване на съществуваща апаратура за 21 хил. лева.

Инвестиционните намерения на „Диагностично консултативен център 1 – Русе“ ЕООД за 2022 г. включват:

-подмяна на компютърен томограф – около 200 хил. лева;

-закупуване на 2 броя ЕКГ апарати – 38 хил. лева;

-закупуване на висок клас ехографска система за проследяване на усложненията от Ковид-19;

-частична подмяна на компютри, принтери и офис оборудване в лекарски кабинети и администрация;

-инвестиции в квалификация на персонала – обучение, участия в квалификационни курсове, семинари, конгреси – около 4 хил. лева.

**„Медицински център 1 – Русе” ЕООД**

Общинско търговско дружество „Медицински център 1 – Русе” ЕООД е преобразувано със Заповед №РД-09-506/28.10.1999 г. на Министерство на здравеопазването, Приложение №2 и е лечебно заведение за специализирана извънболнична медицинска помощ, осъществявайки профилактика, диагностика и лечение в областта на вътрешната медицина, психиатрия, дерматология, хирургия, акушерство и гинекология, неврология, хирургия, УНГ, кардиология, урология и клинична лаборатория. Дружеството е вписано в ТР към АВ с ЕИК 117115734.

Основният капитал на дружеството е 54 105 лева, разпределен в 5 410 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 133 хил. лева, спрямо собствен капитал в размер на 97 хил. лева към 31.12.2020 г.

„Медицински център 1 – Русе” ЕООД осъществява дейността си в сътрудничество с други лечебни заведения за извънболнична помощ, РЗОК, РЗИ, РЕЛК, службите за социално подпомагане във връзка с експертизи за временна нетрудоспособност, осигуряване на помощни средства на хора с различна степен на инвалидизация, освидетелстване на болни пред Бюрото по труда.

Лечебното заведение приключва 2021 г. със счетоводна печалба в размер на 40 хил. лева. Нетният финансов резултат е печалба в размер на 35 хил. лева. Положителен е финансовия резултат от 2 хил. лева и през 2020 г. Дружеството работи със собствени оборотни средства, както за оперативната си дейност, така и за инвестиционната си дейност.

През 2021 г. приходите на дружеството се формират от:

-договор с РЗОК за оказване на специализирана доболнична помощ на здравноосигурени лица;

-директни плащания от физически и юридически лица по цени за здравни услуги, формирани от здравното заведение по реда на действащото законодателство;

-договори с доброволни здравноосигурителни фондове;

-извършване на годишни профилактични прегледи във връзка със ЗЗБУТ на работещи, включително в Разград, Кубрат и Исперих;

-отдаване под наем на помещения, оборудване и услуги, собственост на лечебното заведение.

Анализът на дейността показва:

-възстановена е дейността на психиатричен кабинет, към който е включен и психолог

-отворен е нов гастроентерологичен кабинет, както и втори кабинет по кардиология.

-продължава успешно и съвместната дейност с Метадоновия център към „Център за психично здраве – Русе“ ЕООД;

-продължава дейността в здравните служби в кв. „Образцов чифлик“ и ДЗС след основен ремонт и обзавеждане на двата медицински кабинета..

Реализирани през 2021 г. инвестиции:

 -закупен е нов фетален монитор за оптимизиране на дейността на АГ кабинет;

-с нова диагностична апаратура е дообзаведен дерматологичния кабинет;

-новият ендокринологичен и функционален кабинет е обзаведен с ново поколение ехограф с два трансдюсера за подобряване на диагностичната им дейност;

-закупен е нов електрокардиограф и ехокардиограф за извършване на високоспециализирани изследвания в кардиологичния кабинет;

-от началото на 2021 г. е разкрит ваксинационен кабинет, който работи интензивно през цялата година;

-извършени са довършителни ремонти в сградата на Борисова №36.

Инвестиционните намерения на „Медицински център 1 – Русе“ ЕООД през 2022 г. са насочени в няколко направления:

-в нова медицинска апаратура и техника: оборудване за кардиологичен кабинет за извършване на високо специализирани дейности; започване на работа на оториноларингологичен кабинет; създаване на кабинет за психологически изследвания; дообзавеждане на гастроентерологичен кабинет; подмяна на хирургичния инструментариум;

-в материалната база: текущи ремонти; разкриване на нови специализирани кабинети; подмяна на остарялата мебелировка;

-в персонала: обучение и квалификация, увеличаване броя на специалистите и привличане на по-млади кадри.

**„Център по дентална медицина 1 – Русе” ЕООД**

Общинско търговско дружество „Център по дентална медицина 1 – Русе” ЕООД е преобразувано със Заповед №РД-09-506/28.10.1999 г. на Министерство на здравеопазването, Приложение №5 и е лечебно заведение с предмет на дейност осъществяване на специализирана извънболнична дентална дейност. Дружеството е вписано в ТР към АВ с ЕИК 000527052.

Основният капитал на дружеството е 259 780 лева, разпределен в 25 978 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 718 хил. лева, спрямо собствен капитал в размер на 647 хил. лева през 2020 г. Увеличението е резултат от отчетената печалба.

„Център по дентална медицина 1 – Русе” ЕООД е единственото лечебно заведение в областта, имащо договор за специализирана дентална помощ в целия обем от дейности от Националния рамков договор за денталната медицина – орална хирургия, детска дентална медицина и образна дентална диагностика. Лечебното заведение осъществява и първична дентална помощ, след сключен договор с НЗОК.

Дейността на лечебното заведение е обезпечена от необходимите дентални специалисти и помощен персонал: лекари по дентална медицина – 17, като 10 от тях са с призната специалност и един в процес на придобиване втора специалност „лицево-челюстна хирургия“; специалисти по здравни грижи и дентални асистенти – 7, рентгенови лаборанти – 2, санитари – 4 и технически сътрудници – 2.

Лечебното заведение разполага с необходимата медицинска апаратура: оборудвани дентални кабинети, апаратура за образна диагностика, апарати за физиотерапевтични процедури.

Въпреки неблагоприятните условия, пациентопотокът е запазен и съизмерим с този през 2020 г.

Успешно са осъществени Дни на зъбната профилактика с безплатни прегледи на деца до 18 г. възраст през м. май и октомври

Центърът по дентална медицина за поредна година участва в „Национална програма за профилактика на оралните заболявания при деца от 0 до 18 години в България“.

Успешно работи Дежурен кабинет през всички почивни и празнични дни, като през него са преминали и обслужени 670 пациента през 110 дежурства

Приходите на дружеството се формират основно от оказване на медицински дентални услуги по сключен договор с НЗОК, от пряко платени дентални услуги и от отдадени под наем помещения. Размерът на приходите от дентални услуги за 2021 г. е 730 хил. лева, с 20% повече спрямо 2020 г. Постъпленията от отдадените под наем помещения са в размер на 123 хил. лева и представляват 14% от общите приходи.

„Център по дентална медицина 1– Русе“ ЕООД приключва финансовата 2021 г. с печалба в размер на 71 хил. лева, при отчетена печалба от 88 хил. лева през 2020 г.

Разходите за инвестиции в „Център по дентална медицина – Русе“ ЕООД през 2021 г. са общо в размер на 68 378 лева и включват:

 -закупена е специализирана апаратура: стоматологична машина, винтов компресор, термален дисплей;

- закупени са два броя климатици;

- закупени са мебели за зъболекарски кабинет;

- поставена е нова дограма

- извършен е основен ремонт на санитарни помещения;

- закупени са посетителски пейки.

Намеренията на „Център по дентална медицина 1 – Русе” ЕООД за 2022 г. са свързани със:

-запазване, с тенденция към увеличаване потока от пациенти в диагностичните и лечебно-консултативните звена на лечебното заведение, чрез комплексно дентално обслужване;

-включване на нови дентални специалности и обучение на млади дентални лекари.

-проучване на пазара и при финансова възможност закупуване на съвременен 3D скенер/апарат за образна диагностика;

-използване на операционния блок за осъществяване на обучителна медицинска дейност;

-осъществяване на обучителни и профилактични програми, касаещи детското дентално здраве – силанизация;

-осъществяване на безплатни програми и мероприятия, касаещи дентално здраве по определени целеви групи;

-запазване тенденцията за наличие на разнообразие от дентални специалности и специалисти, гарантираща комплексно лечебно-диагностичен процес, непрекъснато повишаване на квалификацията на медицинския персонал на всички нива.

-обновяване на специализираната апаратура;

-стартиране на процедура за акредитация за следдипломна специализация.

Основните инвестиционни обекти през 2022 г. са в две направления:

-обекти и кампании, касаещи „Център по дентална медицина 1 – Русе“ ЕООД като лечебно заведение – 5% от годишния приход;

-обекти, касаещи сградата – 5% от годишния приход.

Основна цел на „Център по дентална медицина 1 – Русе” ЕООД е да затвърди позициите си на водещ център в североизточния район, реализирайки цялостния потенциал от кадри и материални ресурси.

**„Център за психично здраве – Русе” ЕООД**

Общинско търговско дружество „Център за психично здраве – Русе” ЕООД е преобразувано със Заповед №РД-20-23/27.07.2000 г. на Министерство на здравеопазването и е лечебно заведение с предмет на дейност: спешна психиатрична помощ, диагностика и лечение на лица с психични разстройства, периодично наблюдение и консултации на лица с психични разстройства и домашен патронаж, психотерапия и психо-социална рехабилитация, психиатрична и психологична експертна дейност; промоция, превенция и подобряване психичното здраве на населението; предоставяне на социални услуги по реда на Закона за социално подпомагане. Дружеството е вписано в ТР към АВ с ЕИК 117526194.

Основният капитал на дружеството е 137 680 лева, разпределен в 13 768 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 361 хил. лева спрямо собствен капитал в размер на 355 хил. лева към 31.12.2020 г. Увеличението е резултат от отчетената печалба.

След спечелени конкурси, проведени от Община Русе за възлагане на социални услуги, лечебното заведение е доставчик и на следните социални услуги:

-център за настаняване от семеен тип за пълнолетни лица с психични разстройства с капацитет 15 места;

-център за настаняване от семеен тип за пълнолетни лица с психични разстройства „Св. Петка“ с капацитет 12 места;

-център за настаняване от семеен тип за пълнолетни лица с психични разстройства „Райна Гатева 3“ с капацитет 15 места;

-център за настаняване от семеен тип на пълнолетни лица с психични разстройства „Райна Гатева 4“ с капацитет 12 места;

-защитено жилище за лица с психични разстройства с капацитет 8 легла.

 Съвместно с неправителствена организация лечебното заведение предоставя и още три социални услуги:

-дневен център за възрастни с психични увреждания с 15 места;

-защитено жилище за лица със зависимости с капацитет 8 легла;

-център за социална рехабилитация и интеграция с капацитет 30 места.

Лечебното заведение е акредитирана база за специализация по психиатрия и база за обучение на студенти и специализанти-лекари за специалности „Психиатрия“, „Детска психиатрия“, и „Съдебна психиатрия“, психолози за специалност Клинична психология и специалисти по здравни грижи за специалности Мед. сестра и Психиатрична сестра.

В „Център за психично здраве – Русе” ЕООД работят високоспециализирани мултидисциплинарни екипи, състоящи се от психиатри, психолози, специалисти по здравни грижи, социални работници, ерготерапевти, логопеди, трудотерапевти.

Приходите на лечебното заведение се формират при изпълнение на основната му дейност – диагностика, рехабилитация и ресоциализация на лица с психични заболявания: постъпления от бюджета на Министерство на здравеопазването за договорените дейности; по договори с Община Русе за предоставяне на социални услуги; за комплексно диспансерно наблюдение на пациенти с хронични психиатрични заболявания; приходи от наеми на помещения и оборудване; от произведена продукция на Звеното за трудова рехабилитация и от наеми на помещения и оборудване; от платени медицински услуги.

„Център за психично здраве – Русе” ЕООД приключва финансовата 2021 г. със счетоводна печалба в размер на 6 252,69 лева, докато отчетената за 2020 г. счетоводна печалба е в размер на 3 251,36 лева.

Бизнес програмата на „Център за психично здраве – Русе“ ЕООД за 2021 г. е изготвена и изпълнена в условията на извънредното положение и извънредната пандемична обстановка. Запазва се водещата позиция, като психиатрична структура в страната, съвместила всички разновидности и форми на психиатрична помощ:

-към която има разкрит Детско-юношески център за психично здраве;

-създадено е отделение по съдебна психиатрия на функционален принцип;

-лечебното заведение е акредитирано като база за специализация по психиатрия и база за обучение на студенти и специализанти-лекари;

-създадено е успешно работещо Звено за трудова и психосоциална рехабилитация за лица с тежка хронични психични заболявания;

-реновирана изцяло е една от сградите на бивша работилница.

Инвестиционните намерения на „Център за психично здраве – Русе” за 2022 г. включват следните мероприятия:

-проектиране, съгласуване и изграждане на фотоволтаичен парк;

-проектиране и изграждане на изцяло нова водопроводна мрежа към трите денонощни стационара;

-извършване на основен ремонт на санитарни възли и коридори на Мъжко отделение;

-ремонт на сградата на Диагностично-консултативно звено и Административно-стопански блок.

**„Комплексен онкологичен център – Русе” ЕООД**

Общинско търговско дружество „Комплексен онкологичен център – Русе” ЕООД е преобразувано със Заповед №РД-20-23/27.07.2000 г. на Министерство на здравеопазването, Приложение №2 и е с предмет на дейност: активно издирване, диагностика и лечение на лица с онкологични заболявания. Дружеството е вписано в ТР към АВ с ЕИК 117527022.

Основният капитал на дружеството е 6 630 250 лева, разпределен в 6 630 250 дяла с номинална стойност 1 лев всеки един и не е променян през годината. Към 31.12.2021 г. размерът на собствения капитал на дружеството е 8 365 хил. лева, спрямо отчетен собствен капитал в размер на 7 867 хил. лева към 31.12.2020 г. Увеличението е резултат от отчетен положителен финансов резултат.

Към 31.12.2021 г. „Комплексен онкологичен център – Русе“ ЕООД разполага със 167 броя болнични легла, от които 6 броя са за интензивни грижи и 19 броя за краткотраен престой. През отчетният период в лечебното заведение са пролежани 39 499 леглодни, а боят на преминалите болни е 12 482 човека. Средната продължителност на престой възлиза на 3,16 дни. Използваемостта на легловия фонд за отчетния период възлиза на 237 дни или 64,98%.

Средният разход на преминал болен за 2021 г. възлиза на 2 493,83 лева, един реализиран леглоден струва 788,07 лева, а един лекарстводен възлиза на 528,06 лева.

Приходите, които лечебното заведение реализира са основно от дейност по договори с НЗОК за услуги по клинични пътеки, клинични процедури и лекарствени продукти за лечение на пациенти с онкологични заболявания.

Поради извънредното положение и свързаната с него епидемилогична обстановка през 2021 г. първични и вторични профилактични дейности не са осъществявани. Скринингови прегледи и вторична профилактика също не са извършвани. 20% от легловия фонд в лечебното заведение е преструктуриран в легла за лечение на хора, диагностицирани с Ковид-19. Намалението в легловия фонд е причина за преструктуриране на дейността във всички останали отделения. В резултат на тези действия е отчетен занижен резултат на приходите от основна дейност.

Въведени са нови лечебни методи в предлаганите медицински услуги на лечебното заведение – бронхоскопии и радиохирургия.

Приходите на дружеството през 2021 г. са 31 607 хил. лева и се формират основно от:

-договори с НЗОК – 31 305 хил. лева;

-приходи от финансирания по проекти, договори за клинични изпитвания и други – 302 хил. лева;

-приходи от отдадени под наем кабинети на частно практикуващи лекари и площи на външни контрагенти - 18 090,68 лева.

Увеличени са приходите по договорите с РЗОК за медицински услуги и реализирани медицински дейности, които са с 1 842 хил. лева повече в сравнение с 2020 г. Увеличението с 6,25% се дължи на предоставени средства за стимулиране на персонала за работа при неблагоприятни условия в режим на Ковид-19, а не е резултат от проведено лечение по клинични пътеки.

Разходите по икономически елементи към края на 2021 г. бележат ръст с 809 хил. лева или 2,67% спрямо 2020 г. Разходите за оперативна дейност бележат ръст с 3,27% през 2021 г. спрямо същия период на 2020 г. Увеличението на разходите е основно свързано с възнаграждението на персонала. То се дължи на получени и изплатени от НЗОК целеви средства за стимулиране на работата в условия на Ковид-19. Ръст се наблюдава и при разходите за материали, свързани с осигуряване на защитни предпазни средства, свързани с Ковид-19.

Лечебното заведение приключва финансовата 2021 г. със счетоводна печалба в размер на 480 хил. лева, докато през 2020 г. отчита отрицателен финансов резултат в размер на 273 хил. лева.

„Комплексен онкологичен център – Русе” ЕООД е сравнително добре оборудван с необходимата за дейността си техника. В изпълнение на инвестиционната програма за 2021 г. в лечебното заведение са закупени машини и оборудване на обща стойност 313 422 лева, както следва:

-специализирано надграждане на рентгенова диагностика – 44 940 лева;

-кислороден концентратор – 2 650 лева;

-инфузионна помпа 6 броя – 15 216 лева;

-електронен анализатор – 5 070 лева;

-отворена автоматична система – 118 800 лева;

-автоматичен коангулометър – 35 244 лева;

-видеобронхоскоп за Отделение по медицинска онкология – 71 400 лева;

-центрофуга – 2 580 лева;

-анализатор уринен автоматичен – 1 932 лева;

-лек автомобил – 33 161 лева.

С дарения на стойност 17 050 от „Рубишипс транспорт“ ООД са закупени два апарата.

Инвестиционните намерения за 2022 г. включват:

-обновяване на отделението по Образна диагностика, чрез закупуване на нов дигитален мамограф, със собствени средства – около 700 хил. лева;

-закупуване на оборудване по медицински стандарт „Анестезиология и интензивно лечение – 65 хил. лева;

-закупуване със собствени средства на апарат СПЕКТ СТ. Този уред е структуроопределящ за Отделението по Нуклеарна медицина – 1 100 хил. лева;

-стартиране на строително-ремонтни дейности по изграждане на нова сграда, по вече изготвен идеен проект и очаквани общи разходи за реализирането му в размер на 12 000 хил. лева. Предстои провеждане на процедура по ЗОП за избор на изпълнител на работен проект. Финансирането на този етап ще е със собствени средства – около 300 хил. лева;

-ремонт на сградата на ул. „Стоян Заимов“ със средства по оперативна програма на МРРБ на стойност 197 000 лева.

**„Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД**

Общинско търговско дружество „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД е преобразувано със Заповед №РД-20-23/27.07.2000 г. на Министерство на здравеопазването и е лечебно заведение с предмет на дейност: профилактика, диагностика, лечение и последващо наблюдение на болните с проблеми на дихателната система. Дружеството е вписано в ТР към АВ с ЕИК 117525838.

Основният капитал на дружеството е 123 140 лева, разпределен в 12 314 дяла с номинална стойност 10 лева всеки един и не е променян през годината. Към 31.12.2021 г. размерът на собствения капитал на дружеството е 1 663 хил. лева, спрямо собствен капитал в размер на 1 237 хил. лева към 31.12.2020 г. Увеличението е резултат от отчетен положителен финансов резултат.

През 2021 г. „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД продължава да е една от малкото белодробни болници, останали да функционират и да се справят успешно в условията на Ковид-19.

Благодарение на непрекъснато повишаваща се квалификация на персонала и запазени отлични контакти с останалите лечебни заведения, лечебното заведение успява да подсигури сигурност и качествено здравеопазване.

Лечебното заведение продължава дейността по кампании „Отворени врати” на всяко тримесечиe и безплатни прегледи и изследвания, осъществени от външно финансиране.

 „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД е единствената в страната, която продължава провеждането на туберкулиновата профилактика на детското население в града.

Болницата разполага с необходимия кадрови ресурс – 18 лекари и 44 медицински специалисти, с добре изградена система за продължаващо обучение-участие в курсове, семинари, конференции и др.

Източници за финансиране на болницата са:

-договор с РЗОК за оказване на болнична помощ;

-договор с МЗ за медицински дейности, свързани с профилактична, диспансерна лечебна дейност в направление туберкулоза;

-от платени медицински услуги;

-от отдадени помещения под наем.

Най-висок е делът на разходите за заплати, следван от разходите за медикаменти и консумативи, храна за болни и външни услуги. През 2021 г. има увеличение на разходите за други материали – предпазни облекла и дезинфектанти, необходими за персонала при COVID-19 пандемията, спрямо предходната година.

От финансово-икономическа гледна точка изминалата 2021 г. е успешна за лечебното заведение, като ръководството се стреми да не допусне преразход на финансов ресурс, при задължителното условие да не се влошава качеството на медицинската дейност и медицинското обслужване на пациентите.

През 2021 г. броят на амбулаторните прегледи е драстично увеличен на 14 896 броя, спрямо 3 084 броя за същия период на 2020 г.

По отношение на ценовия, кредитния и ликвиден риск „СБАЛПФЗ д-р Д. Граматиков“ ЕООД няма финансови инструменти, които да са носители на рискове за финансовото състояние на дружеството.

Финансовият резултат на „Специализирана болница за активно лечение за пневмо-фтизиатрични заболявания д-р Димитър Граматиков – Русе“ ЕООД през 2021 г. е счетоводна печалба в размер на 477 176 лева, при реализирана счетоводна печалба в размер на 87 571 лева през 2020 г.

През 2021 г. продължава тенденцията за обновяване на медицинската апаратура. Закупени са със собствени средства и дарения:

-помпа аспирационна;

-уреди за пречистване на въздуха;

-кислородни концентратори – 3 броя;

-помпа инфузионна;

-автоматичен хематологичен анализатор;

-мобилна рентгенова апаратура;

-анализатор за бърза имунодиагностика;

-климатици – 13 броя.

Инвестиционните намерения на дружеството за 2022 г. са в няколко направления.

Текущи инвестиционни дейности, свързани с поддръжката и подмяната на необходимата апаратура за осъществяване на дейността на лечебното заведение:

- климатизация на част от помещенията за лежащо болни – 20 000 лева;

-подмяна на амортизирана медицинска техника свързана с ежедневните дейности /спирометри, апарати за кръвно налягане, бронхоскопска апаратура, хладилници, фризери / – 25 000 лева;

- подмяна на компютърна техника – 10 000 лева;

- изграждане на адекватна защита на информационната структура на болницата и привеждането й в съответствие с нормативните изисквания – 70 000 лева;

- надграждане на система за видеонаблюдение – 5 000 лева;

- закупуване на дигитална рентгенова апаратура – 200 000 лева;

Текущи инвестиционни дейности, свързани с поддръжка на материално-битовата база:

-доизграждане на аптечно складово помещение в сутерена на болницата и привеждането му във вид, съответстващ на нормативните изисквания – 25 000 лева, при осигурено финансиране;

-продължаване на изграждане и оформяне архивите на болницата, текущи ремонти и освежаване на мазилки, покриви, отводнителна система – 10 000 лева, при осигурено финансиране;

-текуща подмяна на амортизирани мебели за болнични стаи и лекарски кабинети – 10 000 лева;

-профилактика и модернизиране на съществуващата инсталация за отопление – 10 000 лева;

-ремонт на прилежащите към сградата открити площи – 25 000 лева;

-участие в проект за разширяване на диагностично-консултативния блок, който ще има европейско финансиране и е в процедура по одобрение – 100 000 лева.

IV. Оценка за степента на съответствие на дейността на публичните предприятия с приложимите стандарти за корпоративно управление и оповестяване

Основно изискване към публичните предприятия при осъществяване на дейността им, е спазване на принципите за добро корпоративно управление. При извършване на своята дейност публичните предприятия в Община Русе спазват разпоредбите на съответните закони, наредби и кодекси, а именно: Търговски закон, Закон за счетоводството, Закон за корпоративното подоходно облагане, Закон за ДДС, Закон за лечебните заведения, Закон за обществените поръчки, Закон за местните данъци и такси, Закон за финансово управление и контрол в публичния сектор, Закон за публично предлагане на ценни книжа, Закон за независимия финансов одит, Закон за общинския дълг, Закон за защита на класифицирана информация, Закон за защита на личните данни, Кодекс на труда, Кодекс за социално осигуряване, Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе.

В съответствие с разпоредбите на чл. 71 от Правилника за прилагане на Закона за публичните предприятия, на интернет страницата на Община Русе са оповестени всички документи, свързани с тримесечното отчитане на публичните предприятия и посочени в чл. 61, ал. 2 от ППЗПП – междинните финансови отчети, съставени съгласно приложимите счетоводни стандарт и междинните анализи на дейността.

Предстои оповестяване на документите, включващи годишното отчитане на общинските публични предприятия, посочени в чл. 61, ал. 3 от ППЗПП – годишни финансови отчети, анализи и доклади, изготвени съгласно Закона за счетоводството и Търговския закон, след приемането им от общинския съвет.

В изпълнение на чл. 63, ал. 1 от ППЗПП, всички общински публични предприятия са разработили и утвърдили своя политика за оповестяване на информация, като са спазени основните принципи, методи и подходи, залегнали в Закона за счетоводството, НСС и Закона за публичните предприятия.

V. Състав на органите за управление, техните възнаграждения и извършените промени в тях

Съобразно действащите разпоредби на Търговския закон и Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, органи за управление на общинските еднолични дружества с ограничена отговорност и еднолични акционерни дружества са едноличния собственик на капитала на лечебното заведение са Община Русе, чрез Общински съвет – Русе, който решава въпросите от компетентността на Общото събрание и управителите, избрани от общинския съвет.

Органите за управление на общинските публични предприятия, както и техните възнаграждения за 2021 г. са посочени в табличен вид.

В таблицата са посочени възнагражденията на органите на управление, определени с решенията на Общински съвет – Русе и договорите за възлагане управлението на съответните търговски дружества-публични предприятия през 2021 г.

| Наименование на публичното предприятие | Лица, които представляват общината в органите за управление и контрол на търговското дружество | Възнаграждение на лицата, които представляват общината в тези органи |
| --- | --- | --- |
| „Общински пазари“ ЕООД | Управител:Кунчо Славов Кунчев, избран с Решение №1084/21.03.2019 г. на Общински съвет – Русе  | Възнаграждението на управителя се определя при условията и по реда на чл. 31 от Наредба №9 на Общински съвет – Русе  |
| „Общински транспорт Русе“ ЕАД | Изпълнителен директор: Александър Георгиев Георгиев,избран с Решение №708/14.12.2017 г. на Общински съвет – РусеСъвет на директорите:Росен Петров Иванов –Председател на СД,Община Русе,Александър Георгиев Георгиев,избрани с Решение №708/14.12.2017 г. на Общински съвет – Русе | Изпълнителният директор получава месечно възнаграждение в размер на 3000 леваЧленовете на Съвета на директорите не получават възнаграждение |
| „Диагностично консултативен център 1 – Русе“ ЕООД | Управител:Цветан Троянов Райчинов,избран с Решение №1152/20.06.2019 г. на Общински съвет – Русе  | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |
| „Медицински център 1 – Русе“ ЕООД | Управител: Стоян Ненков Стоянов, избран с Решение №70/21.02.2020 г. на Общински съвет - Русе  | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |
| „Център по дентална медицина 1 – Русе“ ЕООД | Управител: Елена Иванова Дачева, избрана с Решение №406/25.02.2021 г. на Общински съвет - Русе | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |
| „Център за психично здраве – Русе“ ЕООД | Управител:Теменужка Матева Дечкова-Новакова, избрана с Решение №1152/20.06.2019 г. на Общински съвет - Русе  | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |
| „Комплексен онкологичен център – Русе“ ЕООД | Управител:Камен Емилов Кожухаров,избран с Решение №1152/20.06.2019 г. на Общински съвет - Русе | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |
| „Специализирана болница за активно лечение за пневмо-фтизиатрични заболявания д-р Димитър Граматиков – Русе“ ЕООД | Управител: Светослав Дачев Дачев, избран с Решение №1177/18.07.2019 г. на Общински съвет - Русе | Управителят получава възнаграждение в размер на 400 на 100 от отчетната средна месечна брутна работна заплата в заведението, но не повече от 12-кратния размер на минимална месечна работна заплата за страната |